Mapodisi a batla mmangwana
Mapodisi a Dukwi a kopa setshaba go ba thusa go batla mmaagwe ngwana yo o fitlhetsweng a phuagantswe fa setlhareng sengwe kwa Dukwi. Go ya ka mogolwane a mapodisi a Dukwi,Superintendent Goitsemang Mokgatle, lesea leo le bonwe phakela wa Labone (Motsheganong 14) le phuthetswe ka dikobo. Supt Mokgatle a re lesea leo le dikgwedi tse pedi mme go lebega fa mmalone a ne a le apeesa dilwana a ba a mo phutla ka kobo a mo robatsa fa tlase ga setlhare a bo a mo tlogela bosigo jwa Laboraro. O boletse fa lesea leo le le kwa kokelong ya Nyangabgwe kwa le beelweng teng go santse go batlwa mmaalone. O ne a kopa batho go loma mapodisi tsebe fa ba itse mongwe yo o neng a na le ngwana mme a sa tlhole a bonala a na naye mo nako ya gompieno. 